La hont deu Daufin

La tèrra de l'ajòu podè pas sonque estar escura e honsa. E que vedí, eth, dens los pleiteis, tornar tostemps paréisher dab lo tricòrn end ua man, e la lantèrna a l'auta, quan condusè, la neit, en plenha lana, end un ostau desconeishut, entre Vert e Garenh, los insermentats1 qui divèn húger entà l'Espanha.

Qu'es eth dont los i serviva la missa, tanlèu meineit. Que m'apareishè dehens lo negue, quan hadè aus miserablàs la distribucion deu gron estujat entre dus planchats. Lo vedí, dab lo hilh, en cèrca, la neit terribla, deus negats de Brocars, quan i avè tant plavut e qu'avè pas podut empachar d'aubrir l'aiga a las Hargas. E de quau neit vinè ?

Ic saboi, un jorn, quan me mièn end aqueth lòc, enlà, dont avè dishat deu temps de la hami, e deus fisiocratas. E que rentrèi dens ua cantalèira extraordinària, dab aubres dehèt hauts, escura aqueth jorn, e farfolh d'aigas. Pertot dotz e pertot gran huelhèir qu'i vedèn au travèrs l'arribèira tota gorgolhs e estorbalhs. N'i avainèvan pas, aquí dehens, dens l'alèa tostemps mèi honsa e nega. Nat cèu, sonque esquiç de claror, auchèths solets, quauques bornacs mèi clars.

" Prèstes qu'avèn arrefusat, pendènt la Revolucion, la Constitucion civila deu Clergat.

Me metoi en córrer entau hons de l'alèa, e era que hugè.

Entení pas mèi que m'aperèvan. Tostemps d'autas dotz, e arrius, e ròcs, e escurada màger.

M'arrestèi : aví trobat la dotz, lo clòt de l'ombra. Èra ua bastissa blanca, ua hont dab duas nichas vuitas, umbla e pomposa d'alimba, dont s'estanquèvan pas de l'escotar parlar dens ua lenga castigada d'i a pausa, alisa e aneitada sorna.